Utover i 1960-årene begynte bluegrass å spire også utenfor USA. I mars 1966 la Stanley Brothers ut på Europa-turné, bl.a. med konsert i Baden-Baden Senere på året utgav Rimrock LP-en Stanley Brothers Goes To Europe. Det tok riktignok noen år før europeiske plateselskaper begynte å utgi deres innspillinger. Først ute var muligens det tyske Collector's Classics (1972).. I 1971 foretok Ralph Stanley og bandet – bror Carter var nå død – en turné i Japan, hvor bluegrass allerede hadde slått dype røtter. Dette året kom også den unge mandolinvirtuosen Ricky Skaggs med i gruppen.